NARIADENIE KOMISIE (ES) č. 1288/2004
zo 14. júla 2004
o trvalom povolení niektorých doplnkových látok a dočasnom povolení nového použitia už povolenej doplnkovej látky v krmivách
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 70/524/EHS z 23. novembra 1970 o doplnkových látkach v krmivách (1), naposledy zmenenú a doplnenú nariadením (ES) č. 1756/2002 (2), najmä na jej článok 3 a články 9d odsek 1 a 9e odsek 1,
keďže:
(1)
Smernica 70/524/EHS stanovuje povolenie na použitie doplnkových látok v spoločenstve. Doplnkové látky uvedené v časti II prílohy C k uvedenej smernici je možné povoliť bez časového obmedzenia za predpokladu splnenia niektorých podmienok.
(2)
Použitie Phaffia rhodozyma bohatej na astaxantín (ATCC 74219) ako farbiva pre lososy a pstruhy bolo dočasne povolené nariadením Komisie (ES) č. 2316/98 (3)
(3)
Na podporu žiadosti o povolenie bez časového obmedzenia pre toto farbivo sa predložili nové údaje. Hodnotenia ukazujú, že podmienky stanovené v smernici 70/524/EHS pre takéto povolenie boli splnené.
(4)
Vedecký výbor pre doplnkové látky a prípravky alebo látky používané v krmivách pre zvieratá Európskeho úradu pre potravinovú bezpečnosť (EFSA) predniesol 22. januára 2003 priaznivé stanovisko ohľadom pôsobenia tejto doplnkovej látky pri použití v kategórii zvierat - losos a pstruh. V druhom stanovisku, prijatom 1. apríla 2004, dospel Európsky úrad pre potravinovú bezpečnosť k záveru, že kvasinky v tomto prípravku nie sú živým organizmom a neočakáva sa, že by pri používaní v súlade s podmienkami stanovenými v prílohe I k tomuto nariadeniu mali vplyv na životné prostredie.
(5)
Použitie prípravku z mikroorganizmov Saccharomyces cerevisiae (NCYC Sc 47) bolo nariadením Komisie (ES) č. 1436/98 (4) po prvýkrát dočasne povolené pre prasnice.
(6)
Použitie prípravku z mikroorganizmov Saccharomyces cerevisiae (CBS 493.94) bolo nariadením (ES) č. 1436/98 po prvýkrát dočasne povolené pre teľatá a nariadením Komisie (ES) č. 866/1999 (5) na výkrm hovädzieho dobytka.
(7)
Použitie prípravku z mikroorganizmov Enterococcus faecium (NCIMB 10415) bolo nariadením (ES) č. 866/1999 po prvýkrát dočasne povolené pre teľatá.
(8)
Použitie prípravku z mikroorganizmov Enterococcus faecium (DSM 7134) a Lactobacillus rhamnosus (DSM 7133) bolo nariadením Komisie (ES) č. 2690/1999 (6) po prvýkrát dočasne povolené pre teľatá.
(9)
Na podporu žiadostí o povolenie bez časového obmedzenia pre uvedené prípravky z mikroorganizmov boli predložené nové údaje. Hodnotenie týchto žiadostí potvrdzuje, že podmienky stanovené v smernici 70/524/EHS týkajúce sa týchto povolení boli splnené.
(10)
Preto by sa malo povoliť použitie týchto doplnkových látok bez časového obmedzenia.
(11)
Okrem toho smernica 70/524/EHS, za splnenia určitých podmienok, stanovuje dočasné povolenie pre nové použitie už povolenej doplnkovej látky na obdobie najviac štyroch rokov.
(12)
Použitie prípravku z mikroorganizmov Enterococcus faecium (DSM 10663/NCIMB 10415) bolo nariadením Komisie (ES) č. 1411/99 (7) po prvýkrát dočasne povolené pre ciciaky, nariadením Komisie (ES) č. 1636/1999 (8) pre teľatá a na výkrm kurčiat a nariadením Komisie (ES) č. 1801/2003 (9) na výkrm moriek.
(13)
Na podporu žiadosti o rozšírenie povolenia na použitie uvedenej doplnkovej látky pre psov boli predložené nové údaje. Hodnotenie potvrdzuje, že podmienky použitia stanovené v smernici 70/524/EHS, týkajúce sa tohto povolenia, boli splnené.
(14)
Európsky úrad pre potravinovú bezpečnosť doručil 15. apríla 2004 priaznivé stanovisko ohľadom bezpečnosti príslušnej doplnkovej látky pri použití v kategórií zvierat - pes v súlade s podmienkami stanovenými v prílohe II k tomuto nariadeniu.
(15)
Preto by sa použitie Enterococcus faecium malo povoliť na obdobie najviac štyroch rokov, tak ako je stanovené v prílohe II.
(16)
Hodnotenie žiadostí potvrdzuje, že na ochranu pracovníkov pred vystavením doplnkovým látkam stanoveným v prílohách I a II k tomuto nariadeniu by sa mali vyžadovať niektoré postupy. Takáto ochrana by sa mala zaistiť uplatňovaním smernice Rady 89/391/EHS z 12. júna 1989 o zavádzaní opatrení na podporu zlepšenia bezpečnosti a ochrany zdravia pracovníkov pri práci (10).
(17)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Prípravky patriace do skupiny „farbivá vrátane pigmentov“ a „mikroorganizmy“, ako je stanovené v prílohe I, sa v súlade s podmienkami stanovenými v uvedenej prílohe povoľujú na použitie bez časového obmedzenia ako doplnkové látky vo výžive zvierat.
Článok 2
Prípravok patriaci do skupiny „mikroorganizmy“, ako je stanovené v prílohe II, sa v súlade s podmienkami stanovenými v uvedenej prílohe dočasne povoľuje na použitie ako doplnková látka vo výžive zvierat.
Článok 3
Toto nariadenie nadobúda účinnosť tretí deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 14. júla 2004